
Πέμπτη 15 Οκτώβρη 2026 ● Ημέρα Πανελλαδικής Δράσης
για την επαναφορά του 13ου–14ου μισθού/σύνταξης, ουσιαστικές αυξήσεις
σε μισθούς/συντάξεις και μέτρα κατά της ακρίβειας
Συγκεντρώσεις Σωματείων Δημοσίου και Συνταξιουχικών Σωματείων σε όλη τη χώρα:
στην Αθήνα, πλατεία Κλαυθμώνος, ώρα 6μμ., με πορεία προς το ΥΠΟΙΚ και τη Βουλή
Στην Αθήνα, πραγματοποιήθηκε την Πέμπτη 24 Σεπτέμβρη 2026, με τη συμμετοχή 19 Σωματείων του δημόσιου τομέα και συνταξιούχων, σύσκεψη με θέμα τη συνέχιση και το συντονισμό των κινητοποιήσεών μας για την επαναφορά του 13ου–14ου μισθού/σύνταξης και ουσιαστικές αυξήσεις σε μισθούς και συντάξεις.

Όπως επισημάνθηκε στη συζήτηση, το πακέτο των μέτρων της κυβέρνησης Μητσοτάκη που ανακοινώθηκε από την 90ή ΔΕΘ, δεν είναι τίποτα περισσότερο από μια νέα προεκλογική εξαγγελία γεμάτη από ωμό εμπαιγμό με «ρεαλιστικά λόγια». Το «κοστολογημένο» πρόγραμμα, ύψους 2,2 δισ. ευρώ για το 2027 και 3,5 δισ. ευρώ μέχρι το 2030, αποκαλύπτει ποια πολιτική κρύβεται πίσω από τις ντυμένες με επικοινωνιακά τεχνάσματα «ρεαλιστικές» τάχα :διακηρύξεις και ποιους τελικά εξυπηρετεί. Από τη μια μεριά δισεκατομμύρια για το κεφάλαιο και την πολεμική βιομηχανία, χωρίς περιορισμούς, και από την άλλη ψίχουλα με τη μορφή των επιδομάτων στους εργαζόμενους και στους συνταξιούχους, για να μην διαταραχθεί η «δημοσιονομική πειθαρχία».

Με το πακέτο των μέτρων, το οποίο, όπως ισχυρίστηκε, «κινείται στα όρια του δημοσιονομικού χώρου, διότι οι υπερβάσεις δαπανών οδηγούν σε ευρωπαϊκή επιτήρηση», σε καμιά περίπτωση, δεν καλύπτονται οι τεράστιες απώλειες που έχουν υποστεί οι εργαζόμενοι και οι συνταξιούχοι. Το μόνιμο επίδομα των 500 ευρώ στους δημοσίους υπαλλήλους, με έναρξη καταβολής από το Δεκέμβρη του 2027, «το οποίο θα συνυπολογίζεται και στη σύνταξη τους», και η αύξηση της ετήσιας ενίσχυσης από τα 300 στα 400 ευρώ, που θα αποδίδεται κάθε Νοέμβριο σε συνταξιούχους άνω των 65 ετών, θέτοντας, χωρίς τεκμηριωμένη εξήγηση, 300.000 χαμηλοσυνταξιούχους εκτός, δεν αποκαθιστούν τις περικοπές του 13ου-14οο μισθού και της 13ης 14ης σύνταξης, ούτε μπορούν να καλύψουν τις τεράστιες απώλειες των συνταξιούχων, οι οποίοι από το 2010 έχουν χάσει πάνω από 160 δισ ευρώ, ποσό που κάθε μήνα αυξάνεται.

Την ίδια ώρα, η ακρίβεια και η αισχροκέρδεια λεηλατούν καθημερινά το εισόδημά μας, με τις τιμές στα βασικά αγαθά, στα ενοίκια και ιδιαίτερα στην ενέργεια να παραμένουν στα ύψη. Ο χειμώνας που έρχεται προμηνύεται ακόμη πιο δύσκολος, με τον πόλεμο ΗΠΑ-Ιράν να τροφοδοτεί νέες πιέσεις και αυξήσεις στο κόστος της ενέργειας. Κι ενώ οι επιχειρηματικοί όμιλοι συνεχίζουν να θησαυρίζουν, με τα καθαρά κέρδη τους να αγγίζουν το ρεκόρ των 60,5 δισ. , εργαζόμενοι και συνταξιούχοι καλούνται να διαλέξουν τι θα πληρώσουν: το ρεύμα, τη θέρμανση ή το φαγητό. Η κυβέρνηση, αντί να προστατεύσει το λαϊκό εισόδημα και να βάλει φρένο στην ακρίβεια και στην αισχροκέρδεια, αφήνει την αγορά «τους» να λειτουργεί σε βάρος των εργαζομένων και των συνταξιούχων. Περιορίζεται μόνο σε μέτρα-ασπιρίνες και προσωρινά επιδόματα, με τα οποία ουσιαστικά ενισχύει με κρατικό χρήμα τους ενεργειακούς ομίλους.

Συνάδελφοι, συναδέλφισσες

Η κυβερνητική υποκρισία χτυπάει κόκκινο. Από τη μία, ο πρωθυπουργός αντιμετωπίζει τις ζωτικές ανάγκες των εργαζομένων και των συνταξιούχων ως επικίνδυνο «δημοσιονομικό βάρος», επισείοντας τον μπαμπούλα της «ευρωπαϊκής επιτήρησης» και των μνημονιακών καταναγκασμών για να αρνηθεί την επαναφορά του 13ου-14ου μισθού/σύνταξης και πραγματικές αυξήσεις σε μισθούς και συντάξεις. Από την άλλη, η «δημοσιονομική πειθαρχία» πάει περίπατο όταν πρόκειται για την εξυπηρέτηση των νατοϊκών σχεδιασμών και της πολεμικής οικονομίας: δισεκατομμύρια ρέουν ασταμάτητα για εξοπλισμούς-μαμούθ (Rafale, Belh@rra, F-35) και 3 δισ. ευρώ (με το συνολικό κόστος να αγγίζει τα 5,5–6,5 δισ. ευρώ) για τη σκοτεινή συμφωνία της «Ασπίδας του Αχιλλέα» με το κράτος-δολοφόνο του Ισραήλ. Την ίδια στιγμή, ως συνεπής «μπακαλάκος του νεοφιλελευθερισμού» σκορπά δισεκατομμύρια στο μεγάλο κεφάλαιο, στις τράπεζες και στους επιχειρηματικούς ομίλους μέσω προκλητικών φοροαπαλλαγών, αλλά και 13 δισ. ευρώ μέσα στο 2026 για την αποπληρωμή του ληστρικού χρέους. 

Απορρίπτουμε το κυβερνητικό επιχείρημα ότι «δε βγαίνουν οι αριθμοί». Λεφτά υπάρχουν, αλλά όχι για τους εργαζόμενους και τους συνταξιούχους. Αντί για την αποκατάσταση των μεγάλων και μόνιμων απωλειών, περιορισμένες και αποσπασματικές παροχές και επιδόματα, που δεν αντιμετωπίζουν ούτε την ακρίβεια ούτε τη δραματική συρρίκνωση του εισοδήματός μας. Το ζήτημα είναι ποιες κοινωνικές ανάγκες μπαίνουν σε προτεραιότητα και πού κατευθύνονται οι διαθέσιμοι πόροι. Οι κυβερνητικές επιλογές το καταδεικνύουν. Η περίφημη «ανάπτυξή» τους δεν είναι η πρόοδος του λαού, αλλά το αιματηρό όραμα του ταξικού αντιπάλου που οικοδομείται πάνω στη λεηλασία του δικού μας μόχθου. Κι αυτό αποδεικνύεται περίτρανα και από τις πρόσφατες ανακοινώσεις της κυβέρνησης για την πορεία της οικονομίας «τους»: «ματωμένο» πρωτογενές πλεόνασμα, ύψους 6,35 δισ. ευρώ, και υπέρβαση κατά 1,35 δισ. ευρώ στα φορολογικά έσοδα το πρώτο οκτάμηνο του 2026, χρήματα που προέρχονται από τη φορομπηχτική πολιτική κατά ενός ολόκληρου λαού.

Συναδέλφισσες, συνάδελφοι

Απέναντι σε αυτή τη λαίλαπα, η μόνη πραγματική απάντηση βρίσκεται στο δρόμο, στον ενωτικό και ανυποχώρητο αγώνα εργαζομένων και συνταξιούχων. Δε ζητούμε ελεημοσύνη ούτε προεκλογικά φιλοδωρήματα. Διεκδικούμε όσα μας ανήκουν: αξιοπρεπείς μισθούς και συντάξεις, επαναφορά του 13ου–14ου μισθού/σύνταξης, ουσιαστικές αυξήσεις σε μισθούς και συντάξεις, στελέχωση της παιδείας, της υγείας, της πρόνοιας, ασφάλισης και όλων των δημόσιων υπηρεσιών με το αναγκαίο μόνιμο προσωπικό. Όχι στην ιδιωτικοποίηση και εμπορευματοποίησή τους. Ουσιαστικά μέτρα κατά της ακρίβειας και της αισχροκέρδειας. Κατάργηση του ΦΠΑ στα είδη πλατειάς λαϊκής κατανάλωσης και του ειδικού φόρου κατανάλωσης στην ενέργεια. Όχι στη φορολεηλασία.
Στο πλαίσιο αυτό, καλούμε τα Σωματεία του Δημοσίου και τα Συνταξιουχικά Σωματεία, καθώς και κάθε εργαζόμενο και συνταξιούχο στη συγκέντρωση που διοργανώνουμε, την Πέμπτη 15 Οκτώβρη 2026, Ημέρα Πανελλαδικής Δράσης για την επαναφορά του 13ου–14ου μισθού/σύνταξης, ουσιαστικές αυξήσεις σε μισθούς/συντάξεις και μέτρα κατά της ακρίβειας, στην πλατεία Κλαυθμώνος, ώρα 6μμ., και στην πορεία που θα ακολουθήσει προς το υπουργείο Οικονομικών και τη Βουλή, καθώς και στις κινητοποιήσεις που θα πραγματοποιηθούν την ίδια ημέρα στη Θεσσαλονίκη και σε άλλες πόλεις της χώρας.
Αθήνα, 28-09-26

Ο εμπαιγμός δεν θα περάσει.

Ο αγώνας συνεχίζεται με ενότητα, συντονισμό και κλιμάκωση!

